 Årsmelding Nordland o-krets 2020 – pr 19/2 kl 1330.

**Innledning**

2020 har vært et helt spesielt år pga korona pandemien. Styret er glad for den aktiviteten som har vært i klubbene, også dette året, særlig har turO og Stolpejakten blitt populære.

Styret hadde planlagt en regional aktivitetshelg i Meløy i mai 2020, etter modell fra den nasjonale kompetansehelgen, jfr den vedtatte tiltaksplanen. Denne aktivitetshelgen, og det meste annet, i regi av kretsen ble dessverre avlyst. Styret er glad for at det var mulig å gjennomføre to KM helger. Disse ble noe redusert, i forhold til det sosiale da vi ble oppfordret til å begrense samværet på arenaene. I tillegg ble der gjort endringer i det planlagte KM programmet, bl a ble stafetten flyttet fra KM vår til KM høst.

Styret er takknemlig for at Norsk orientering (NOF) til tross for sterkt redusert aktivitet har tildelt klubber og kretser en stor del av de midlene klubbene og kretsene søkte på i 2020. Dette gjør det mulig å planlegge en gjennomføring av flere av disse aktivitetene i 2021, eller evt i 2022.

Det har vært gledelig å følge den positive utviklingen av o-aktiviteten i Lofoten, og særskilt Kabelvåg. Kretsen er i dialog med Kabelvåg, om å planlegge en KM-helg her sommeren 2021.

**Kretsstyret**

Kretsstyret (heretter forkortet til styret) ble valgt på kretstinget 1. februar 2020. Styret har gjennomført de fleste møtene digitalt, med unntak av et fysisk møte på Tverlandet i forbindelse med KM i juni.

Pga korona situasjonen og de aktuelle smittevern tiltak, har styret primært hatt fokus på å få gjennomført to KM-helger, i Bodø 3-5. juni (sprint, lang og mellom) og på Helgeland 29-30. august (Stafett på Kjærstad i Mosjøen og ultralang på Fagervollen i Korgen). Takk til de klubbene som arrangerte disse.

KM helga på Helgeland fikk litt redusert deltakelse pga at det var helga etter NNM i Sørreisa. I tillegg var mange konfirmasjoner flyttet fra våren til august.

I terminlisteforsalget for 2021, er det tatt hensyn til behovet for en helg mellom NNM og KM.

Styret velger å lage en veldig forenklet årsmelding for 2020, og vil se 2020 og 2021 samlet, siden så mye av den planlagte aktiviteten i 2020 er blitt avlyst eller utsatt. Vi henviser til Eventor for de aktuelle resultater for KM helgene og NNM.

Vi henviser også til klubbenes egne årsmeldinger, som synliggjør mye av den aktiviteten som har blitt gjennomført i 2020.

Mo o-klubb: <http://www.mook.no/doc2021/rsmelding2020.pdf>

B&OI orientering: <https://bodo-orientering.no/>

Andre klubber:

Styret for 2020 har bestått av følgende representanter:



**Hovedløp og o-landssamling**

HL/OLL ble i 2020, arrangert av Østmarka o-klubb, 31. juli til 5. august, <http://www.ostmarkaok.no/hl2020/>

Fra Nordland deltok kun to stk, deltakere: Sigrid Lind (Mo) og Erlend Holter Nilssen (B&OI). I tillegg Morten Lind og Trond Esben Nilsen som reiseledere.

Styret håper, og vil sammen med klubbene prioritere, at Nordland stiller mer større deltakelse i 2021.

**Tur-orientering**

|  |  |  |  |  |
| --- | --- | --- | --- | --- |
| Tur-orientering i Nordland 2020 og 2019 | |  |  |  |
| Tallene er sendt oss fra Ninni Jonsson, NOF, basert på innsendte tall fra klubbene | | | | |
|  |  |  |  |  |
| Fauske IL Orientering | 2020 | 16 | 2019 | 20 |
| Bjerkvik IF | 2020 | 0 | 2019 | ? |
| Kabelvåg O-lag | 2020 | 92 | 2019 | 115 |
| Tverlandet IL (Bodø) | 2020 | 58 | 2019 | 40 |
| Bodø & Omegn IF Orientering | 2020 | 655 | 2019 | 607 |
| Leines IL | 2020 | 22 | 2019 | ? |
| Mo Orienteringsklubb (Rana) | 2020 | 30 | 2019 | 50 |
| Meløy OK | 2020 | 0 | 2019 | ? |
| Lødingen IL | 2020 | 110 | 2019 | 122 |
| Stokmarknes OL | 2020 | 36 | 2019 | 48 |
| Olderskog IL | 2020 | 70 | 2019 | 55 |
| Korgen | 2020 | ? | 2019 | 26 |
|  |  |  |  |  |
| Sum | 2020 | 1089 | 2019 | 1083 |
|  |  |  |  |  |

Dette viser at det er en stabil aktivitet med tur-orientering. Ikke alle klubbene rapporterer inn tallmaterialet årlig, eller de gjennomfører ikke tur-orientering hvert år.

I tillegg er kretsen blitt oppmerksom på at Ballangen har arrangert en enkel tur-orientering i 2020.

**Stolpejakten**

Både Mo og B&OI har hatt stolpejakt i 2020, og en stor økning. Tallene viser følgende:

Bodø: 126 stolper, 7 kart og 5822 stolpejegere (pr 15. okt). B&OI deltok også på et pilot-prosjekt i samarbeid mellom Stolpejakten og TurO.

Mo: 50 stolper, på 4 kart og 1931 stolpejegere, og 25 stolper og 378 stolpejegere på Træna i samarbeid med Polarsirkelen friluftsråd.

**Kompetansehelg og forbundstinget 6-8. november**

Den planlagte kompetansehelgen ble i siste liten omgjort fra en fysisk samling på Gardermoen, til en digital samling. Fra Nordland deltok: Jan Erik Paulsen (Kabelvåg), Kristin Nilsen (Mo), Leif Magne Eggestad (B&OI) og Torkel Irgens (kretsleder).

Her er link til seminarene på kompetansehelgen: <http://www.orientering.no/arrangement/nof-aktivitet/kompetansehelg/>

I utgangspunktet var det planlagt forbundsting i mars. Dette ble utsatt og flyttet til samme helg som kompetansehelgen. Fra Nordland deltok Kristin Nilsen (Mo) og Kenneth Viken (Tverlandet). Kretsleder Torkel Irgens har vært med i valgkomiteen de to siste periodene, og hadde kun talerett.

Her er link til sakspapirer og vedtak på forbundstinget 2021: <http://www.orientering.no/forbund/forbundstinget/>

I tilknytning til denne helgen, ble det også gjennomført et kretsledermøte. Torkel Irgens deltok på dette. <http://www.orientering.no/forbund/kretsledermotet/>

Siden denne helgen ble gjennomført digitalt, ble det ikke et eget møte i den såkalte «Nord norsk o-komite», som er et uformelt møte mellom de tilstedeværende klubbene på kompetansehelgen. Kretsstyret håper det er mulig å lage en samling av nordnorske klubber i tilknytning til NNM i Bodø i august 2021.

**Kartarbeid 2020**

Kart godkjent av kretsen i 2020

|  |  |  |  |  |
| --- | --- | --- | --- | --- |
| **Kartnavn** | **Målestokk** | **Ekvidistanse** | **Utgiver** | **Størrelse** |
| Lødingens sentrum | 1:4000 | 2 meter | Lødingen IL | 2,2 km2 |
| Tverlandet skole | 1:4000 | 2 meter | Tverlandet IL | 1,5 km2 |
| Vågnakken | 1:10000 | 5 meter | Tverlandet IL | 4 km2 |
| Skonseng | 1:7500 | 5 meter | Mo O-klubb | 2,5 km2 |
| Alteren | 1:7500 | 5 meter | Mo O-klubb | 3 km2 |
| Mjølan | 1:5000 | 2,5 meter | Mo O-klubb | 1 km2 |

Meløy o-klubb melder at de har produsert 4 nye skolekart i Meløy/Gildeskål, samt revidert 2 nærmiljøkart i tilknytning til skolene. I tilknytning til dette har Meløy hatt 3 hele introduksjonsdager med 3 skoler.

Kretsstyret har ikke en samlet full oversikt over hvilke kart som er utgitt i 2020. Vi er ikke sikre på om alle benytter kretsens godkjenningsrutiner for kart. Dette er i så fall litt merkelig hvis det er søkt om tippemidler fordi kartene skal godkjennes før de mottar midler.

Det finnes i dag flere systemer med oversikt over eksisterende kart i Nordland.

Norges Orienteringsforbund har i sitt register 98 registrerte kart.

I anleggsregisteret for tippemidler er det registrert 362 anlegg. 303 registrerte aktive anlegg. 24 planlagte kart (?) og 35 nedlagte/ikke realiserte kart. En rask kikk i systemet viser at mange av kartene her ikke lengre er aktivt i bruk. Det er også mange kart som mangler i registeret. Her er det en jobb å gjøre både for krets og ikke minst fylkeskommunen.

På et annet sett kan man si at et kart i dag ikke er det samme som et kart for 25 år siden. Den gangen ble kart trykket i et opplag, mens vi i dag lager kartfiler som vi plukker ut deler av når vi skal benyttes oss av kartet. Dette gjør det i mange tilfeller vanskelig å si hva som er et spesifikt anlegg.

Likevel hadde det vært flott hvis vi hadde et oppdatert kartregister som vi kunne benyttet oss av. Dette er en målsetting for det nye kretsstyret.

**Samarbeid med skoler**

Her henviser vi til aktiviteten i klubbene. Fra kretsens hold, har dette blitt begrenset pga korona.

**Økonomi og regnskap**

Regnskapet for 2020 viser at aktiviteten har vært betydelig mindre enn tidligere år, dette skyldes i hovedsak korona-situasjonen.

Kretsstyret sendte inn en forventet plan for planlagte aktiviteter, gjennom «tiltaksplan for 2020», som ble sendt forbundet i mars.

Det var lenge usikkert om kretsene (og klubbene) ville få tilskudd for aktiviteter som ikke ble gjennomført, eller kunne gjennomføres, pga smittevern begrensinger.

Vi er glad for at idretten fikk midler, både til aktiviteter som ble gjennomført i en redusert versjon, og til aktiviteter som planlagt i 2020 og som kan gjennomføres i 2021.

Til sammen fikk Nordland o-krets kr 20 000,- i tilskudd fra NOF, og kr 9 596,- i momskompensasjon.

Totalt kr 29 596,- i tilskudd i 2020.

Det totale regnskapet for 2020 viser et underskudd på kr 8 830,90.

Det skyldes bl a investeringen i nytt tidtaker-utstyr (Emit eScan brikkeleser pakke). Denne kan lånes av klubbene, og brukes på KM helger og andre arrangementer.

**Administrativ støtte – Takk til Jan Gaute Buvik for en stor innsats over lang tid**

Hilsen kretsstyret i Nordland o-krets

19. februar 2021

Torkel Irgens, kretsleder